Majdnem kétszer annyi szavazatot kapott a DK-MSZP-Párbeszéd közös jelöltje, Bitskey Bence a zuglói időközi önkormányzati képviselő-választáson, mint a Fidesz jelöltje, Somodi Zoltán – írja az Index. 2014-ben csupán hét szavazattal nyert a baloldali jelölt a körzetben.

Bitskey Bence, a DK-MSZP-Párbeszéd közös jelöltje nyerte a zuglói időközi önkormányzati képviselő-választást – írja az Index. A portál információi szerint Bitskey közel kétszer annyi voksot szerzett, mint a Fidesz jelöltje, Somodi Zoltán.

Az egyelőre nem hivatalos adatok szerint Bitskey 793, míg Somodi 404 voksot szerzett.

2014-ben ennél jóval szorosabb volt az eredmény, mindössze hét voks volt a különbség a baloldali és a fideszes jelölt között. Akkor az MSZP-Együtt-DK-PM-Összefogás Zugló jelöltje, Sápi Attila 694 voksot szerzett, míg a fideszes Szatmáry-Jähl Angela 687-et. A Civil Zugló Egyesület színeiben most és akkor is induló Drevenka Monika 2014-ben 264 szavazatot kapott, az akkori LMP-s jelölt Polán Tamás Károly 172-t, a jobbikos Czeglédi János 183-at, míg a Magyar Munkáspárt jelöltje, Bejczi Anna 33-at.

FRISSÍTÉS

Makranczi László, Zugló jegyzője arról tájékoztatta vasárnap este az MTI-t, hogy a győztes Bitskey Bence 790 szavazatot szerzett, míg Somodi Zoltán Józsefre, a Fidesz-KDNP jelöltjére 404-en szavaztak.

Drevenka Monika, a Civil Zugló Egyesület és az Együtt közös jelöltje 173, az LMP színeiben indult Csordás Balázs Gyula 81, a Magyar Kétfarkú Kutya Pártot képviselő Tóth Imre 109, a Magyar Munkáspárt jelöltje, Szentpáli Kolos pedig 6 szavazatot kapott.

A jegyző elmondta azt is, hogy az 5922 választásra jogosult mintegy negyede, 1569 ember ment el szavazni és mindössze hat érvénytelen szavazat volt az urnákban.

A XIV. kerület 3. számú egyéni választókerületében azért tartottak időközi képviselő-választást, mert az egy évvel ezelőtt tisztázatlan körülmények között eltűnt MSZP-s önkormányzati képviselőnek, Sápi Attilának a jogszabályok szerint január végén megszűnt a mandátuma.

(Index / MTI)